פחות מיממה אחרי פתיחת מבצע צוק איתן מרחיב חמאס את טווח הירי ומגיע עד לגבול הצפוני של אזור השרון: אזעקות נשמעו הערב (ג') מ-21:30 והלאה בין השאר בתל אביב, ירושלים, פרדס חנה, כרכור, אור עקיבא, בנימינה וקיסריה. שתי רקטות שנורו מרצועת עזה לעבר גוש דן יורטו על ידי מערכת כיפת ברזל. הראשונה נורתה בסביבות 19:00 ויורטה מעל ראשל"צ. השנייה נורתה מעט אחרי 21:30 ויורטה גם היא. מוקדם יותר יירטה כיפת ברזל גם רקטות שנורו לאשקלון ולמושבה גדרה שבשפלה הדרומית. הג'יהאד האיסלאמי לקח אחריות לירי הרקטה לתל אביב.

תחנת אוטובוס ברכבת מרכז בתל אביב (צילום: מעיין שמחוני)

רגעי האזעקה בדיזינגוף סנטר בתל אביב (צילום: אירית שגב)

הירי בוצע אחרי ששר הביטחון משה (בוגי) יעלון גילה שהורה לראשי רשויות במרכז הארץ להיערך לירי מעזה. לקראת הערב נתן פיקוד העורף הוראה לפתוח את כל המקלטים בגוש דן וחופי הים בראשל"צ פונו. כמו כן נסגר שדה התעופה דב בתל אביב להמראות. מאז שעות הבוקר נורו לעבר ישראל יותר מ-60 רקטות ופצמ"רים. מאז תחילת המבצע נהרגו 16 פלסטינים וכ-100 נפצעו.

רביב דולב, בעל פאב ברחוב אבן גבירול בתל אביב: "רצנו לתוך המבנה כדי להסתתר בגרם המדרגות. אספנו נהגי מוניות ואת כל האנשים בפאב והכנסתו אותם לשם. לקח קצת זמן עד שהבנו שאנחנו שומעים אזעקה והאסימון נפל. לא ציפינו לדבר כזה".

דורון הברמנית הוסיפה: "מתתי מפחד. אפשר להגיד שהוציאו אותנו מהבועה. סבתי גרה באשקלון ועכשיו אני חווה את מה שהיא מרגישה".

בינתיים החל גיוס אלפי חיילי מילואים מפיקוד מרכז ופיקוד הצפון שקיבלו צווי 8 במטרה להחליף את החטיבות הסדירות. יעלון הוסיף: "התחלנו מהאוויר ונמשיך ככל שצריך. ככל שחולפות השעות חמאס מפסיד. בימים האחרונים הייתה הערכה לא מבוססת שחמאס רצה להפסיק האש, אבל השטח אמר אחרת. לא אכנס למטרות בנוגע לבכירי הדרג המדיני של הארגון, אבל אנשי חמאס - דמם בראשם. דיברתי עם המח"טים שייכנסו ראשונים אם יוחלט על זה. אמרתי לראשי הערים בגוש דן שגם הם צריכים לקחת בחשבון ירי על ישוביהם".

יירוט מעל ראשל"צ, היום (צילום: שי אסוס)

פינוי חוף הים בראשון לציון

מעט קודם לכן הודיע שר הביטחון משה (בוגי) יעלון שהנחה ראשי רשויות במרכז הארץ להתכונן לירי רקטות מרצועת עזה. על המבצע אמר: "המטרה היא להביא לאפס שיגורים ופיגועים מהרצועה. התחלנו מהאוויר ונמשיך ככל שצריך. בימים האחרונים הייתה הערכה לא מבוססת שחמאס רצה להפסיק האש, אבל השטח אמר אחרת. אנשי חמאס - דמם בראשם".

תקיפת צה"ל היום בחאן יונס

תקיפת צה"ל היום ברפיח (צילום: רויטרס)

כבר הבוקר אמר בכיר פלסטיני לעיתון "אל-חיאת" כי "מחיר המלחמה יהיה גבוה לצד הישראלי כמו שהוא יהיה גבוה עבורנו. הטילים יגיעו מעבר לתל אביב. אם תפרוץ מלחמה, כל ישראל תרוץ למקלטים".

מאוחר יותר אמר גורם ביטחוני בכיר כי "אין ספק שחמאס יירה בסבב הזה את רקטות ה-80 ק"מ שלו כדי להראות שיש לו את זה". הדברים נאמרו על רקע התקיפה הקטלנית ביותר של צה"ל עד כה במבצע "צוק איתן": לפי משרד הבריאות בעזה נהרגו חמישה בני אדם ו-25 נפצעו בתקיפת ביתה של משפחת קווארע בחאן יונס שבדרום רצועת עזה. על פי ההודעה כמה מההרוגים הם ילדים.

מהבוקר ועד 17:00 נורו מרצועת עזה לישראל כ-50 רקטות ופצצות מרגמה. בצל המטחים הכבדים לדרום רענן פיקוד העורף את ההנחיות, ואסר על פעילות קייטנות והתקהלויות של יותר מ-300 איש ברדיוס של עד 40 ק"מ מגבול רצועת עזה.

במקביל החל גיוס אלפי חיילי מילואים מפיקוד מרכז ופיקוד הצפון שקיבלו צווי 8 במטרה להחליף את החטיבות הסדירות. מדובר צה"ל נמסר כי אישור הגיוס, שעליו הוחלט לבקשת הרמטכ"ל רב אלוף בני גנץ, נועד ברובו לשלב משרתי מילואים במשימות התעסוקה המבצעית השוטפת בגזרות השונות כדי לאפשר לכוחות הסדירים להתפנות למשימות מבצע "צוק איתן". בשלב הראשון צה"ל צפוי לגייס בין 10 ל-15 אלף חיילי מילואים.